Paziņojums par procedūras sākšanu attiecībā uz tādu aizsardzības pasākumu pārskatīšanu, kas piemērojami konkrētu tērauda ražojumu importam

(2019/C 169/08)

Eiropas Komisija (“Komisija”) 2019. gada 31. janvārī noteica galīgos aizsardzības pasākumus attiecībā uz konkrētiem tērauda ražojumiem un paziņoja par nodomu ex officio sākt pirmo pārskatīšanas izmeklēšanu ne vēlāk kā 2019. gada 1. jūlijā (1).

1. Spēkā esošie pasākumi

Patlaban spēkā esošie pasākumi ir tarifa kvota 26 tērauda ražojumu kategoriju importam Savienībā. Tie paliks spēkā līdz 2021. gada 30. jūnijam.

Katrai no šīm ražojumu kategorijām, izņemot 1. ražojumu kategoriju (neleģēta un citādas leģēta tērauda loksnes un sloksnes, karsti velmētas), katras tarifa kvotas daļa tiek piešķirta konkrētām valstīm (konkrētai valstij noteiktas kvotas) un ir brīvi pieejama līdz katra perioda beigām – līdz pasākumu beigām šādi periodi ir trīs. 1. ražojumu kategorijā un katras tarifa kvotas atlikušajā daļā (t. s. atlikusī tarifa kvota) attiecīgā gada kvota tiek sadalīta ceturkšņos un katrā ceturksnī tiek piešķirta rindas kārtībā. Katra ceturkšņa beigās atlikušās kvotas neizmantotie daudzumi tiek automātiski pārnesti uz nākamo ceturksni. Gada perioda pēdējā ceturksnī neizmantoto daudzumu uz nākamo periodu nepārnes. Ja attiecīgā konkrētai valstij noteiktā kvota konkrētai ražojumu kategorijai tiek izsmelta, importu no šīs valsts var veikt atbilstīgi tai pašai ražojumu kategorijai atlikušās tarifa kvotas neizmantotajai daļai, bet tikai katra ikgadējā pasākumu piemērošanas perioda pēdējā ceturksnī.

Ja attiecīgā tarifa kvota ir izsmelta vai ja pasākumiem pakļauto ražojumu kategoriju importam attiecīgo tarifa kvotu neizmanto, importētā ražojuma neto cenai ar piegādi līdz Savienības robežai pirms muitas nodokļa nomaksas piemēro papildu nodokli 25 % apmērā.

2. Pārskatāmais ražojums

Pārskatāmais ražojums ir konkrēti tērauda ražojumi, kas uzskaitīti šā paziņojuma I pielikumā.

3. Pārskatīšanas pamatojums un tvērums

161. apsvērumā Komisijas īstenošanas regulā, ar kuru nosaka galīgos aizsardzības pasākumus, noteikts, ka Komisijai, ņemot vērā Savienības intereses, var būt jāpielāgo tarifa likmes kvotas līmenis vai piešķīrums, ja pasākumu noteikšanas periodā mainās apstākļi.

Tika uzskatīts, ka šī apstākļu maiņa varētu būt, piemēram, tāda, ka Savienībā kopumā palielinās vai samazinās pieprasījums pēc dažām ražojumu kategorijām, kas prasītu pārvērtēt tarifa kvotas līmeni, tiek noteikti antidempinga vai antisubsidēšanas pasākumi, kuri var būtiski ietekmēt turpmāko importa attīstību, vai iestājas jebkādi notikumi saistībā ar ASV pasākumiem atbilstīgi 232. iedaļai, kam varētu būt tieša ietekme uz šīs izmeklēšanas secinājumiem, proti, attiecībā uz tirdzniecības plūsmu novirzīšanu.

Komisija var arī pārbaudīt, vai pasākumu darbība varētu negatīvi ietekmēt to integrācijas mērķu sasniegšanu, kurus cenšas sasniegt ar preferenciāliem tirdzniecības partneriem, piemēram, būtiski apdraudot šo partneru stabilizāciju vai to ekonomikas attīstību. Visbeidzot, Komisija arī apņēmās izskatīt nepieciešamību atjaunināt to jaunattīstības valstu sarakstu, uz kurām neattiecas galīgo pasākumu tvērums, ņemot vērā importa apjomu no tām visnesenākajā laikā.

Pamatojoties uz to un ņemot vērā tādu tērauda ražojumu importa attīstību, uz kuriem attiecas aizsardzības pasākumi, kā arī attiecīgo kvotu izmantošanu kopš pasākumu ieviešanas, Komisija plāno īpaši izmeklēt turpmāk minētos jautājumus, lai pārbaudītu, vai ir mainījušies apstākļi, kas pamato spēkā esošās tarifa kvotas pielāgošanu vai piešķīrumu.

A. Tarifa kvotas līmenis un piešķīrums virknei konkrētu ražojumu kategoriju Komisija ik dienu uzrauga tarifa kvotas izmantošanu. Izskatot kvotu izmantošanu līdz 2019. gada 4. aprīlim, Komisija ir konstatējusi, ka dažas konkrētai valstij noteiktās tarifa kvotas konkrētām ražojumu kategorijām un attiecīgās atlikušās tarifa kvotas pēdējam ceturksnim ir izsmeltas neparasti ātri (pirms pagājuši divi mēneši no piecu mēnešu perioda beigām) salīdzinājumā ar parasto importa līmeni. Attiecībā uz konkrētai valstij noteiktajām tarifa kvotām Turcija ir izsmēlusi savas kvotas attiecībā uz 5., 13., 16., 17. un 25. kategoriju; Krievija ir izsmēlusi savas kvotas 13. un 16. kategorijā; Ķīna ir izsmēlusi savas kvotas 4.B un 15. kategorijā. Runājot par atlikušajām tarifa kvotām, dažas tarifa kvotas jau bija izsmeltas vai gandrīz izsmeltas (2) drīz pēc atlikušās kvotas atvēršanas 2019. gada 1. aprīlī. Tāpēc Komisija izmeklēs iemeslus, kuri izskaidro šīs norises, un noteiks, vai to iemesls ir apstākļu maiņa, piemēram, būtiski palielināts ES pieprasījums pēc šiem ražojumiem vai kāds cits būtisks iemesls, kas apliecina, ka pašreizējais kvotas līmenis ir nepietiekams, vai arī to iemesls ir krājumu veidošana vai tirdzniecības novirzīšana sakarā ar ārvalstīs veiktiem ierobežojošiem pasākumiem.

B. Tradicionālo tirdzniecības plūsmu izstumšana Dažām ražojumu kategorijām atlikusī tarifa kvota tika ātri izsmelta, kad imports no vienas vai vairākām valstīm, dažkārt izmantojot konkrētai valstij noteiktu tarifa kvotu, izstūma tradicionālās importa plūsmas no citiem avotiem, tādējādi ierobežojot klientu izvēli. Tas attiecas, piemēram, uz 4.B, 13. un 16. ražojumu kategoriju. Tāpēc Komisija izmeklēs, vai šis fakts ir nelabvēlīgi ietekmējis Savienības intereses, jo īpaši attiecībā uz nepieciešamību saglabāt tradicionālās tirdzniecības plūsmas, un vajadzības gadījumā lems par iespējamiem šīs situācijas risinājumiem.

C. Iespējamā kaitīgā ietekme uz integrācijas mērķiem, kurus cenšas sasniegt ar preferenciālās tirdzniecības partneriem Komisija izmeklēs, vai esošo tērauda nozares aizsardzības pasākumu darbība ir radījusi būtiskus riskus konkrētu preferenciālās tirdzniecības partneru stabilizācijai vai ekonomiskajai attīstībai tādā mērā, ka tas kaitētu šo partneru nolīgumos ar ES izklāstītajiem integrācijas mērķiem.

D. To PTO dalībvalstu (jaunattīstības valstu) saraksta atjaunināšana, uz kurām neattiecas pasākumu tvērums, ņemot vērā importa apjomu no tām visnesenākajā laikā Saskaņā ar Regulu (EK) 2015/478 (3) aizsardzības pasākumi nebūtu jāpiemēro importam, kura izcelsme ir jaunattīstības valstī, kas ir PTO dalībvalsts, kamēr tās izcelsmes importa daļa pasākumu aptvertā ražojuma kopējā importā nepārsniedz 3 %. 192. apsvērumā Komisijas īstenošanas regulā, ar kuru nosaka galīgos aizsardzības pasākumus, noteikts, ka Komisija regulāri un vismaz katra pasākumu piemērošanas gada beigās veiks situācijas novērtējumu. Tādēļ Komisija plāno atjaunināt to jaunattīstības valstu sarakstu, kuras ir PTO dalībvalstis un kuras būtu jāizslēdz no pasākumu tvēruma.

E. Citas apstākļu maiņas, kuru dēļ var būt nepieciešama piešķirtā tarifa kvotas līmeņa pielāgošana Ieinteresētās personas tiek arī aicinātas izvirzīt citus jautājumus (attiecībā uz iepriekš neminētām ražojumu kategorijām, ciktāl tie attiecas uz ilgstošām apstākļu pārmaiņām salīdzinājumā ar situāciju, kas dominēja sākotnējā izmeklēšanā), kuru ietekmi var būt nepieciešams pārskatīt un kuri var pamatot tarifa kvotas līmeņa vai piešķiršanas pielāgošanu konkrētās ražojumu kategorijās. Personām, kuras vēlas izvirzīt papildu jautājumus, tiek prasīts sniegt savus apgalvojumus pietiekami pamatojošus pierādījumus.

4. Procedūra

Konstatējusi, ka ir pietiekami daudz pierādījumu esošo tērauda nozares aizsardzības pasākumu atsevišķu aspektu pārskatīšanai, Komisija ar šo sāk spēkā esošo pasākumu pārskatīšanu, attiecinot to tikai uz iepriekš minēto jautājumu loku.

4.1. Rakstiskas informācijas iesniegšana

Lai iegūtu visu attiecīgo informāciju, ko uzskata par vajadzīgu izmeklēšanā, ieinteresētās personas tiek aicinātas darīt zināmu savu viedokli, iesniegt informāciju un sniegt pierādījumus, kas to pamato, Komisijai. Minētajai informācijai un pierādījumiem, kas to pamato, jānonāk Komisijā 15 dienu laikā no šā paziņojuma publicēšanas Eiropas Savienības Oficiālajā Vēstnesī. Personas, kas veic iesniedz informāciju, tiek aicinātas skaidri norādīt, uz kuriem no iepriekš minētajiem jautājumiem to iesniegtā informācija attiecas.

4.2. Iespēja sniegt piezīmes par citu personu iesniegtu informāciju

Lai nodrošinātu tiesības uz aizstāvību, ieinteresētajām personām būtu vajadzīga iespēja sniegt piezīmes par informāciju, ko iesniegušas citas ieinteresētās personas. To darot, ieinteresētās personas var aplūkot tikai tos jautājumus, kas jau izvirzīti pārējo ieinteresēto personu iesniegtajā informācijā, un nevar izvirzīt jaunus jautājumus.

Šādām piezīmēm jānonāk Komisijā septiņu dienu laikā no brīža, kad ieinteresētajām personām kļūst pieejama 4.1. punktā minētā informācija.

Ieinteresētajām personām pieejamajiem dokumentiem var piekļūt elektroniskajā platformā Tron.tdi: https://tron.trade.ec.europa.eu/tron/TDI. Lai saņemtu piekļuves tiesības, lūdzam sekot norādījumiem minētajā lapā.

Noteiktais termiņš neskar Komisijas tiesības pienācīgi pamatotos gadījumos no ieinteresētajām personām pieprasīt papildu informāciju.

Ņemot vērā nepieciešamību pabeigt pārskatīšanu īsā termiņā (sk. 6. punktu) un to, ka ieinteresētajām personām tiks dota iespēja sniegt piezīmes par citu personu iesniegto informāciju, kas nodrošinās pietiekamas iespējas aizstāvēt savas intereses, Komisija šajā izmeklēšanā uzklausīšanas neorganizēs.

4.3. Informācijas iesniegšana un šajā paziņojumā norādīto termiņu pagarināšana

Parasti ieinteresētās personas var iesniegt informāciju tikai šajā paziņojumā precizētajos termiņos. Ikviena šajā paziņojumā noteikta termiņa pagarinājumu var pieprasīt tikai ārkārtas apstākļos, un pagarinājums tiek piešķirts tikai ar pienācīgu pamatojumu. Pienācīgi pamatotos izņēmuma gadījumos iesniegšanas termiņa pagarinājums parasti nepārsniedz trīs papildu dienas.

4.4. Norādījumi rakstiskas informācijas iesniegšanai, atbilžu uz anketas jautājumiem un sarakstes nosūtīšanai

Uz informāciju, kas tirdzniecības aizsardzības procedūras vajadzībām iesniegta Komisijai, neattiecas autortiesības. Ieinteresētajām personām, pirms tās iesniedz Komisijai informāciju un/vai datus, uz kuriem attiecas trešās personas autortiesības, no autortiesību īpašnieka ir jāprasa īpaša atļauja, kas nepārprotami ļauj Komisijai a) šīs tirdzniecības aizsardzības procedūras vajadzībām izmantot informāciju un datus un b) sniegt informāciju un/vai datus šīs izmeklēšanas ieinteresētajām personām tādā veidā, kas tām ļauj izmantot tiesības uz aizstāvību.

Visa rakstiski iesniegtā informācija, kam lūgts saglabāt konfidencialitāti, ir ar norādi Limited (4). Personas, kas šīs izmeklēšanas gaitā iesniedz informāciju, tiek aicinātas pamatot savu lūgumu saglabāt konfidencialitāti.

Personām, kuras sniedz informāciju ar norādi Limited, saskaņā ar Regulas (ES) 2015/478 (5) 8. pantu un Regulas (ES) 2015/755 (6) 5. pantu jāsagatavo tās nekonfidenciāls kopsavilkums ar norādi For inspection by interested parties. Šiem kopsavilkumiem jābūt pietiekami detalizētiem, lai varētu pienācīgi saprast konfidenciāli iesniegtās informācijas būtību, un tie Komisijai jāsasniedz vienlaikus ar Limited versiju.

Ja persona, kas iesniedz konfidenciālu informāciju, nenorāda pamatotu iemeslu, kāpēc tā lūdz saglabāt konfidencialitāti, vai nesagatavo tās nekonfidenciālu kopsavilkumu un neiesniedz to noteiktajā formātā un kvalitātē, Komisija šādu informāciju var neņemt vērā, ja vien no uzticamiem avotiem nevar pietiekami pierādīt, ka informācija ir pareiza.

Ieinteresētās personas tiek aicinātas visu informāciju un pieteikumus (arī skenētas pilnvaras) sniegt TRON.tdi (https://tron.trade.ec.europa.eu/tron/TDI). Ja ieinteresētās personas atbild TRON.tdi vai pa e-pastu, tās piekrīt noteikumiem, kas piemērojami informācijas elektroniskai iesniegšanai saskaņā ar noteikumiem dokumentā “SARAKSTE AR EIROPAS KOMISIJU TIRDZNIECĪBAS AIZSARDZĪBAS LIETĀS”, kas publicēts Tirdzniecības ģenerāldirektorāta tīmekļa vietnē: http://trade.ec.europa.eu/doclib/docs/2011/june/tradoc_148003.pdf.

Ieinteresētajām personām ir jānorāda savs nosaukums/vārds, uzvārds, adrese, tālruņa numurs un derīga e-pasta adrese un ir jānodrošina, ka norādītā e-pasta adrese ir funkcionējoša, oficiāla darba e-pasta adrese un ka e-pasts ik dienu tiek pārbaudīts. Kad būs iesniegta kontaktinformācija, Komisija sazināsies ar ieinteresētajām personām tikai TRON.tdi vai pa e-pastu, ja vien tās nebūs nepārprotami paudušas prasību visus dokumentus no Komisijas saņemt ar citiem saziņas līdzekļiem vai ja nosūtāmā dokumenta veida dēļ tas jāsūta ar ierakstītu vēstuli. Iepriekš minētajos norādījumos par saziņu ar ieinteresētajām personām ieinteresētās personas var iepazīties ar papildu noteikumiem un informāciju par saraksti ar Komisiju, arī ar principiem, kas piemērojami TRON.tdi sūtāmai informācijai.

Komisijas adrese sarakstei:

European Commission Directorate-General for Trade Directorate H, unit H5 Office: CHAR 03/66 1049 Bruxelles/Brussel BELGIQUE/BELGIË TRON.tdi: https://webgate.ec.europa.eu/tron/tdi E-pasts: TRADE-SAFE009-REVIEW@ec.europa.eu

5. Pārskatīšanas grafiks

Lai izvairītos no neskaidrībām un nepamatotiem spēkā esošās tērauda nozares aizsardzības sistēmas traucējumiem, šo pārskatīšanu pabeidz visīsākajā termiņā un, ja vien iespējams, līdz 2019. gada 30. septembrim.

6. Nesadarbošanās

Ja ieinteresētā persona noteiktajā termiņā nesniedz nepieciešamo informāciju vai ievērojami traucē izmeklēšanu, konstatējumus saskaņā ar Regulas (ES) 2015/478 5. pantu un Regulas (ES) 2015/755 3. pantu var veikt, pamatojoties uz pieejamajiem faktiem. Ja tiek konstatēts, ka ieinteresētā persona ir sniegusi nepatiesu vai maldinošu informāciju, šo informāciju var neņemt vērā un izmantot pieejamos faktus.

7. Uzklausīšanas amatpersona

Uzklausīšanas amatpersona darbojas kā vidutājs starp ieinteresētajām personām un Komisijas izmeklēšanas dienestiem. Uzklausīšanas amatpersona izskata pieprasījumus par piekļuvi lietai, strīdus par dokumentu konfidencialitāti, pieprasījumus pagarināt termiņu un visus pārējos pieprasījumus par ieinteresēto personu un trešo personu tiesībām uz aizstāvību, kuri varētu rasties procedūras gaitā.

Ieinteresētās personas var lūgt uzklausīšanas amatpersonas iesaistīšanos. Principā šī iesaistīšanās attiecas tikai uz jautājumiem, kas radušies šīs pārskatīšanas procedūras laikā.

Pieprasījums pēc uzklausīšanas amatpersonas iesaistīšanās jāiesniedz rakstiski, un tajā jānorāda pieprasījuma iemesli. Principā šā paziņojuma 5.1.–5.3. punktā informācijas iesniegšanai Komisijai noteiktos termiņus mutatis mutandis piemēro arī pieprasījumiem pēc uzklausīšanas amatpersonas iesaistīšanās. Ja šie pieprasījumi tiek iesniegti ārpus noteiktā termiņa, uzklausīšanas amatpersona, pienācīgi ņemot vērā labas pārvaldības intereses un izmeklēšanas savlaicīgu pabeigšanu, var izskatīt arī šādu novēlotu pieprasījumu iemeslus.

Papildu informācija un kontaktinformācija pieejama uzklausīšanas amatpersonas tīmekļa lapās Tirdzniecības ĢD tīmekļa vietnē: http://ec.europa.eu/trade/trade-policy-and-you/contacts/hearing-officer/

8. Personas datu apstrāde

Šajā izmeklēšanā savāktos personas datus apstrādās saskaņā ar Eiropas Parlamenta un Padomes Regulu (ES) 2018/1725 (7).

Paziņojums par datu aizsardzību, kurā personas tiek informētas par personas datu apstrādi Komisijas tirdzniecības aizsardzības darbību ietvaros, ir pieejams Tirdzniecības ĢD tīmekļa vietnē: http://trade.ec.europa.eu/doclib/html/157639.htm

(1) Komisijas 2019. gada 31. janvāra Īstenošanas regula (ES) 2019/159, ar ko nosaka galīgos aizsardzības pasākumus pret konkrētu tērauda ražojumu importu (OV L 31, 1.2.2019., 27. lpp.).

(2) Atšķirībā no 4.B un 16. kategorijas, kur 2019. gada februārī–martā kvotas bija pilnībā izsmeltas, minētajā periodā joprojām bija neizmantots ievērojams atlikušās tarifa kvotas apjoms 13. kategorijā. Tāpēc kvotas izmantojums 2019. gada aprīļa sākumā pilnībā neatspoguļoja faktiski pieejamo tarifa kvotu. Kā noteikts Regulas (ES) 2019/159 1. panta 4. punktā, neizmantotais apjoms vienā ceturksnī faktiski tiks pārnests uz nākamo ceturksni 20 darba dienas pēc ceturkšņa beigām (2019. gada maija sākumā). Tas nozīmē, ka 2019. gada maija sākumā šai ražojumu kategorijai tarifa kvota atkal būtu pieejama.

(3) OV L 83, 27.3.2015., 16. lpp.

(4) Dokumentu ar norādi Limited uzskata par konfidenciālu saskaņā ar 8. pantu Regulā (ES) 2015/478, 5. pantu Regulā (ES) 2015/755 un 3.2. pantu PTO Nolīgumā par aizsargpasākumiem. Tas ir aizsargāts arī atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).

(5) OV L 83, 27.3.2015., 16. lpp.

(6) OV L 123, 19.5.2015., 33. lpp.

(7) Eiropas Parlamenta un Padomes 2018. gada 23. oktobra Regula (ES) 2018/1725 par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).